**Prísady papiera**

 **Vlastnosti papiera** v značnej miere ovplyvňuje jeho zaglejenie. Najčastejšie sa do papiera pridávajú zmydelnené prírodné živice. Po zmiešaní sa pridá roztok síranu hlinitého, ktorý zmydelnené čiastočky živice vyzráža na povrch vlákien v podobe nepatrných bodiek. Tieto sa teplom v sušiacej časti papiernického stroja roztopia a po vysušení papiera zlepšujú jeho mechanickú pevnosť, tuhosť, zvonivosť a zmenšujú jeho nasiakavosť a prašnosť.

 **Väčšina papierov, kartónov** a niektoré druhy lepeniek sa gleja. Bezpodmienečne treba glejiť písacie papiere. Plnivá sa pridávajú do papiera, aby sa vyplnili medzery medzi vláknami, a tak sa dosiahol uzavretejší povrch papiera, vyšší lesk a nepriesvitnosť papiera.

  **Plnivá** zlepšujú rozmerovú stálosť papiera a zmenšujú jeho hydroskopickosť a vykrúcanie. Zlepšujú schopnosť papiera prijímať farby a lepidlá, robia papier vláčnejším. Pridávajú sa hlavne do písacích papierov v množstve 5 až 12% a do tlačových papierov, kde ich obsah môže byť až 25%.

 **Papier sa farbí** nielen pri výrobe farebných papierov alebo kartónov a lepeniek, ale aj pri výrobe bielych papierov. V tom prípade sa prifarbuje, aby sa odstránila žltkastá prírodná farba a dosiahol sa predpísaný farebný odtieň bieleho papiera. Používajú sa hlavne syntetické a organické farebné pigmenty. Prechádzajú cez vlákna papiera a sfarbia ich na vyžadovaný farebný odtieň.

 **Chemizácia výroby** papierov, kartónov a lepeniek prejavuje sa rastúcim podielom zošľachťovania papierovej hmoty. Ide hlavne o upravený papier pred jeho splstením pridaním rôznych prísad, hlavne syntetického pôvodu. Najznámejšie v tomto smere sú umelé živice, ktoré zväčšujú pevnosť papiera za mokra o 30 až 40% oproti pevnosti za sucha.

 **Chemické látky** sa pridávajú tiež na zlepšenie iných vlastností papiera, alebo na podporenie a urýchlenie priebehu technologického procesu výroby papiera.